คลังเปิดศึกธปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

‘กรณ์’เห็นชอบแผนสะสางหนี้ขายซีโร่คูปองแก้พรบ.เงินตรา
โพสต์ทูเดย์ — “กรณ์” เปิดศึกแบงก์ชาติไฟเขียว สบน.สะสางหนี้กองทุนฟื้นฟู 1.1 ล้านล้าน นำเงินปีละ 6.7 หมื่นล้าน มาลงทุนพัฒนาประเทศ
นายจักรกฤศฏิ์ พาราพันธกุล ผู้อำนวยการ สำนักงานบริหารหนี้สาธารณะ (สบน.) เปิดเผยว่า นายกรณ์ จาติกวณิช รมว.คลัง ได้ลงนามอนุมัติเห็นชอบแผนการแก้ไขปัญหาหนี้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) วงเงิน 1.14 ล้านล้านบาท ตามที่ สบน.ได้เสนอ เพื่อบรรจุเป็นส่วนหนึ่งของแผนการจัดทำงบประมาณสมดุลภายใน 5 ปี ของกระทรวงการคลัง
นายจักรกฤศฏิ์ชี้แจงรายละเอียดว่าแผนการแก้ไขหนี้กองทุนฟื้นฟูฯ แบ่งออกเป็น 2 ส่วน ส่วนแรก จะเป็นการแก้ไขหนี้กองทุนฟื้นฟูฯ ชุด 1 หรือ FIDF1 วงเงิน 4.6 แสนล้านบาทนั้น กระทรวงการคลังจะออกพันธบัตรอัตราดอกเบี้ย 0% (ซีโร่คูปอง) เพื่อขายให้กับธนาคารแห่งประเทศไทย (ธปท.) และนำเงินที่ได้รับไปชำระอัตราดอกเบี้ยที่เป็นภาระต่องบประมาณอยู่ปีละ 7.6 หมื่นล้านบาท
ขณะที่ หนี้ในส่วน FIDF3 วงเงินร่วม 6.4 แสนล้านบาท กระทรวงการคลังได้เสนอให้มีการแก้ไข พ.ร.บ.เงินตรา เพื่อให้ ธปท.สามารถบริหารเงินทุนสำรองเพื่อหาผลกำไรจากการลงทุนในต่างประเทศให้มากขึ้น รวมถึงการแก้ไขการบันทึกบัญชีผลกำไรขาดทุนจากอัตราแลกเปลี่ยน เพื่อให้บัญชีผลประโยชน์ของ ธปท.มีเงินมาชำระเงินต้นตามได้มากขึ้น
นายจักรกฤศฏิ์ กล่าวว่า การแก้ไขหนี้กองทุนฟื้นฟูตามแผนชุดนี้จะทำให้การชำระหนี้เงินต้นลดลงได้เร็วขึ้น และยังทำให้รัฐบาลสามารถลดภาระการจัดสรรงบประมาณมาชำระหนี้ได้อย่างน้อยครึ่งหนึ่งหรือทั้งจำนวน ซึ่งจะทำให้รัฐบาลมีเงินงบประมาณปีละ 6.7 หมื่นล้านบาท ที่ปัจจุบันต้องเจียดไปชำระหนี้มาเป็นงบลงทุนพัฒนาประเทศ
“หากเร่งได้ทำตามแผน เริ่มต้นทำได้ครึ่งหนึ่งก็จะประหยัดงบประมาณได้ปีละ 23 หมื่นล้านบาท หากทำได้ทั้งหมดรัฐบาลก็จะประหยัดงบประมาณได้ถึง 67 หมื่นล้านบาท ทำให้รัฐบาลมีเงินไปสร้างรถไฟฟ้าได้ปีละ 1 เส้นทาง ได้อย่างสบายๆ” นายจักรกฤศฏิ์ กล่าว
สำหรับแผนปฏิบัติการคือ ให้นายอารีพงศ์ ภู่ชอุ่ม ปลัดกระทรวงการคลังแต่งตั้งคณะกรรมการร่วมขึ้นมา 1 ชุดระหว่างคลัง กับ ธปท. เพื่อวางแผนการแก้ไขหนี้กองทุนฟื้นฟูฯ โดยจะเร่งแก้ไขให้ได้ภายในปี 2554
นายจักรกฤศฏิ์ กล่าวว่า นายกรณ์ยังอนุมัติ สบน.ให้แก้กฎหมายเงินคงคลัง ให้สามารถนำเงินคงคลังที่มีอยู่ 3.3 แสนล้านบาท ไปฝากในบัญชีสถาบันการเงินที่จ่ายดอกเบี้ยได้ จากปัจจุบันที่ต้องฝากไว้ในบัญชีของ ธปท. โดยไม่ได้รับผลตอบแทน ทำให้รัฐบาลเสียประโยชน์ที่ควรจะได้รับ
ก่อนหน้านี้ นายประสาร ไตรรัตน์วรกุล ผู้ว่าการ ธปท. ออกมาเปิดเผยว่า ไม่เห็นด้วยกับกรณีที่กระทรวงการคลังจะออกพันธบัตรรัฐบาลแบบไม่มีอัตราดอกเบี้ยขายให้กับ ธปท. เนื่องจากเป็นเรื่องที่ไม่ค่อยเหมาะสม อาจเป็นการสร้างธรรมเนียมที่ไม่ดี ซึ่งธนาคารกลางทั่วไปจะต้องระมัดระวัง และการออกซีโร่คูปองไม่ใช่การกู้ธรรมดาแต่เป็นการปล่อยกู้แบบปลอดดอกเบี้ย ซึ่งจะเป็นภาระของ ธปท.
ทั้งนี้ นับเป็นเวลา 13 ปีแล้วที่รัฐบาลตั้งงบประมาณมาจ่ายดอกเบี้ยเฉลี่ยปีละ 67 หมื่นล้านบาทของหนี้กองทุนฟื้นฟู 1.4 ล้านล้านบาท จนปัจจุบันหนี้ลดลงเหลือ 1.14 ล้านล้านบาท แต่ได้จ่ายดอกเบี้ยไปแล้วทั้งสิ้น 7 แสนล้านบาท